החזיונות, המעשיות והחלומות המכונסים כאן משקפים שלבים שונים בחייו של ר' נחמן מברסלב. כל עניינם בירורים פנימיים על מהות נשמתו של ר' נחמן ומעלתה, שאמונה וספק, אור וצל, משמשים בהם בערבוביה, וייסורים של גדלות וקטנות, גילוי והסתר, מבצבצים ועולים מבין כל שורה ושורה בהם. לא שיחות לפנינו וגם לא תורות, אלא חלומות, חזיונות ומראות, שגדול הטשטוש בינם לבין סיפורי מעשיות. אלו השגות שנתלבשו במילים; ניסיונות של ר' נחמן לעמוד על שורש נשמתו ועל מהות גלגוליו; ביטויים חריפים להשגותיו יוצאות הדופן. כי הנה, כל מעשה ומעשה שסיפר ר' נחמן משקף את סבכי אישיותו הנפתלת, את עליותיה ואת ירידותיה, גם אם לעתים נאמרו הדברים בהסתר ובהיעלם גדול.